Per Ørum Jørgensen (KF), 2009-11-24:
Det, Enhedslisten foreslår her, er jo sådan set meget sympatisk, og grundlæggende kan jeg godt forstå, hvis der er nogen, der siger: Hvorfor kan vi ikke bare sige, at vi her i Folketinget pålægger vores landsdækkende tv-stationer at sende alle de ting, vi alle sammen gerne vil se?
Hvorfor fremsætter vi ikke også et beslutningsforslag, der siger, at Mikkel Kesslers kampe skal vises på DR og TV 2?
Så får vi da imødekommet den kritik, der somme tider kan være i befolkningen over, at man skal bruge andre stationer for at se en sportsbegivenhed.
Det ville da egentlig være rart, hvis vi kunne gøre sådan.
Jeg er bange for at sige det, men det er den vist ikke, og jeg synes også, at det er åbenlyst for enhver.
Jeg hæftede mig blot ved det sammenfald, der var mellem en stor folkelig debat om, at der var mange, der havde udsigt til ikke at kunne se en fodboldlandskamp mellem Sverige og Danmark, og så den store interesse, som Socialdemokraterne nogenlunde samtidig udviste for lige præcis det her tema, som selvfølgelig er relevant.
Det var ingenlunde min hensigt at ville beskylde hr. Mogens Jensen for at være populistisk.
Men jeg vil så sige, at vi nok også skal passe på med i hele den her diskussion at give folk nogle forventninger til, hvad vi kan løse her i Folketinget.
Jeg tror, at der er en vis balance, man nok skal tage hensyn til, i hele den her diskussion, for vi er jo i den privilegerede situation i forhold til at forholde os til det her beslutningsforslag, at vi faktisk har erfaringer at trække på med hensyn til at lave en liste, hvor vi skitserer væsentlige begivenheder.
Vi har jo erfaringer, og erfaringerne viser jo, at sådan en liste reelt ikke er brugbar til noget som helst.
Den nemme løsning er selvfølgelig bare at lave en liste igen, men er det ikke forkert i relation til de erfaringer, vi har fra tidligere?
Og kan man ikke også godt sige, at der siden 2002, hvor man afskaffede den tidligere liste, har været en endnu mere markant udvikling på mediemarkedet, der gør, at vi vel reelt kommer i en situation, hvor vi ikke rigtig kan levere det, vi går og bilder befolkningen ind?
Det er måske egentlig – synes jeg – grundlæggende forkert fra Folketingets side.
Det vil jeg sige.
Skal man sikre det her, skal vi jo pålægge DR og TV 2 og public service-stationerne, at de viser de her landskampe.
Der er ingen tvivl om, at det vil blive væsentlig dyrere at erhverve sig rettighederne til de kampe, hvis vi fra Folketingets side siger, at de skal vise det.
Jeg hørte hr. Mogens Jensen sige, at det skal vises.
Det vil blive væsentlig dyrere rettigheder, og hvem går det ud over?
Så bliver der færre penge til drama, så bliver der færre penge til at producere tv i det hele taget.
Er det det, som hr. Per Clausen og hr. Mogens Jensen lægger op til?
Jeg synes, at man problematiserer en ting, men man kommer altså ikke med en løsning.
Så efterspørger man en løsning fra regeringens side om, hvordan vi sikrer borgerne det her, men der er ingen lette og enkle løsninger på det her felt.
Vi har alle sammen den samme intention.
Vi vil alle sammen gerne se landskamp på de tv-kanaler, vi har derhjemme i vores stue, men der er ingen enkle løsninger, og lad nu være med at stikke folk blår i øjnene på den baggrund.
Jeg er glad for, og jeg må også anerkende, at ministeren har taget problemstillingen alvorligt.
Man kunne godt fristes til at sige, at det måske var lidt populistisk, at man rejste den her sag, men ministeren har faktisk taget problemstillingen alvorligt og er også i gang med drøftelser med partierne om de her ting og har lagt op til drøftelse om at finde løsninger.
Det synes jeg egentlig er positivt, og det overflødiggør jo sådan set også det her beslutningsforslag, som vi åbenlyst fra konservativ side ikke kan støtte.